CELEX: 62006TN0197
Language: lv
Date: 2006-07-18 00:00:00
Title: Lieta T-197/06: Prasība, kas celta 2006. gada 18. jūlijā — FMC pret Komisiju

2.9.2006   
            
            
               LV
            
            
               Eiropas Savienības Oficiālais Vēstnesis
            
            
               C 212/45
            
         Prasība, kas celta 2006. gada 18. jūlijā — FMC pret Komisiju
   (Lieta T-197/06)
   (2006/C 212/76)
   Tiesvedības valoda — angļu
   Lietas dalībnieki
   
      Prasītāja: FMC Corporation, Filadelfija (ASV) (pārstāvji — C. Stanbrook, Q.C., un Y. Virvilis, advokāts)
   
      Atbildētāja: Eiropas Kopienu Komisija
   Prasītājas prasījumi:
   
               —
            
            
               atcelt Komisijas 2006. gada 3. maija galīgo Lēmumu C(2006) 1766, ciktāl tas attiecas uz FMC Corporation;
            
         
               —
            
            
               pakārtoti, samazināt FMC Corporation uzliktā naudas soda apmēru;
            
         
               —
            
            
               piespriest Komisijai atlīdzināt visus tiesāšanās izdevumus šajā lietā.
            
         Pamati un galvenie argumenti
   Prasītāja lūdz daļēji atcelt Komisijas 2006. gada 3. maija galīgo Lēmumu C(2006) 1766 lietā COMP/F/38.620 — Ūdeņraža pārskābe un perborāts, kurā Komisija konstatēja, ka prasītāja bija pārkāpusi EKL 81. pantu un Eiropas Ekonomiskās zonas līguma 53. pantu, esot tādas aizliegtas vienošanās dalībniece, ko galvenokārt veidoja informācijas apmaiņa konkurentu starpā par cenām un tirdzniecības apjomu, vienošanās par cenām, vienošanās par ražošanas kapacitātes samazināšanu EEZ un konkurenci traucējošu pasākumu uzraudzība.
   Prasītāja izvirza divus pamatus savas prasības pamatojumam un vispārīgi apgalvo, ka tā neatbild par sava meitas uzņēmuma Foret izdarītiem pārkāpumiem, jo tai neesot izšķirošas ietekmes pār šo meitas uzņēmumu.
   Pirmkārt, prasītāja apgalvo, ka apstrīdētais lēmums nav pienācīgi pamatots.
   Otrkārt, prasītāja uzskata, ka apstrīdētajā lēmumā ir pieļautas šādas kļūdas tiesību piemērošanā un faktu novērtējumā:
   
               a)
            
            
               Komisijas secinājumi bija balstīti uz nepareizu pierādījumu novērtējumu, nelikumīgu diskrimināciju, piešķirot atšķirīgu nozīmi dažādiem liecību avotiem, un vispārīgi uz acīmredzamu kļūdu vērtējumā;
            
         
               b)
            
            
               nosakot prasītājas atbildību par Foret izdarīto pārkāpumu, Komisija izmantoja nepareizu kontroles juridisko kritēriju;
            
         
               c)
            
            
               Komisija izmantoja pierādījumus, kas neattiecās uz apgalvotā pārkāpuma izdarīšanas laiku;
            
         
               d)
            
            
               Komisija izmantoja pierādījumus, prasītājai nepaziņojot, ka lieta pret sabiedrību ir ierosināta uz to pamata, tādējādi liedzot prasītājai iespēju izmantot tiesības uz aizstāvību.